**Leopold I.** (iné mená: **Luitpold I.** či **Liutpold I.**, **Liutpald**; \* okolo 940 – † 10. júl 994, Würzburg) bol prvý markgróf Východnej marky (vlastného Rakúska) v rokoch 976 až 994. Leopoldovou vládou sa začalo 270-ročné obdobie vlády Babenbergovcov v Rakúsku.

Životopis
---------

Leopoldov pôvod je neistý. Neskorší príslušník rodu Babenbergovcov Otto z Freisingu ho vo svojej *Babenberskej kronike* nespomína, keďže sa začína až vládou Adalberta. Je však isté, že Babenbergovci patrili k poprednej cisárskej aristokracii a zastávali dôležité svetské i cirkevné úrady. Leopoldov brat alebo blízky príbuzný Berthold bol markgróf bavorskej Severnej marky. Rané zmienky o Leopoldovi sú strohé. Prvé zmienky o ňom pochádzajú z roku 962/3, keď ho v jednom privilégiu pre cirkev zmieňuje cisár Otto II. Pred rokom 976 sa tiež spomína ako gróf v bavorskom Donaugau východne od Regensburgu.

Margróf Leopold I. Výňatok z rodokmeňa Babenbergovcov, Kláštor Klosterneuburg
### Prvý markgróf

Leopold stál na cisárovej strane pri vzbure bavorského vojvodu Henricha II. v roku 975/976, za čo Leopold dostal bohatú odmenu. Okrem iného mu bol udelený hrad v Melku a okolité krajiny. Podľa miestnej kroniky bol pred tým pánom na tamojšom hrade gróf Sizo, ktorého Leopold vyhnal. Melk sa následne stal rezidenciou. Leopold v Melku založil kanonickú nadáciu, ktorá sa stala miestom posledného odpočinku Babenbergovcov.

Za markgrófa (*marchio Liutpalus*) je Leopold po prvý krát označený 21. júla 976, keď mu bola cisárom Ottom II. udelená v léno bavorská Východná marka. Tento dátum býva označovaný významný medzník v dejinách Rakúska. Marka spočiatku pozostávala z úzkeho pásu územia pozdĺž Dunaja medzi lesom východne od mesta Enns. Podľa istých zmienok v rokoch 977 alebo 979 tiež pôsobil ako gróf v pohraničných Traungau a Sundergau. Leopoldovou hospodárskou základňou tak boli stále prevažne bavorské a nie rakúske majetky. Na území dnešného Rakúska však započal dlhý a náročný proces integrácie prerušený niekoľkými pohraničnými konfliktami so starými Maďarmi. Za jeho života došlo k prieniku cez Viedenský les, svoje územie tak s pomocou Henricha II. posunul ďalej na východ až k rieke Fische v Dolnom Rakúsku.

8. júla sa Leopold zúčastnil omše na počesť svätého Kiliána vo Würzburgu, kam ho pozval tamojší biskup. Počas omše bol Leopold tragicky zavraždený strelou z luku. Útok bol o to nešťastnejší, že cieľom útoku bol pravdepodobne Heinrich von Scfaweinfurt a nie Leopold. Malo ísť o pomstu za oslepenie Eberharda, biskupovho bojovníka. Leopold sa stačil vyspovedať a zomrel o dva dni neskôr. V 15. storočí mu bola udelená prezývka Slávny (nem. der Erlauchte).

Referencie
----------

1. 1 2 3 4 5  Leopold In:  *Lexikon des Mittelalters*. Band V. Hiera-Mittel bis Lukanien. Stuttgard, Weimar : Metzler-Verlag, 1999. ISBN 3-476-01742-7. S. 1898.
2. ↑  Leopold I. In: *Ottova všeobecná encyklopédia v dvoch zväzkoch A-L*. Bratislava : Agentúra Cesty, 2006. ISBN 8096915932. S. 715.
3. ↑  BROOKE, Z. N. *A History of Europe 911-1198*. Abington : Routledge, 2019. Dostupné online. ISBN 978-0-429-50889-9. (po anglicky)
4. 1 2 3 4  Leopold I. In:  *Deutsche Biographie* [online]. [Cit. 2020-12-22]. Dostupné online. (po nemecky)
5. 1 2 3 4   *Leopold I. Liutpold, Babenberger-Markgraf* [online]. Austria-Forum, [cit. 2020-12-22]. Dostupné online. (po nemecky)
6. ↑   *Gedächtnis des Landes* [online]. www.gedaechtnisdeslandes.at, [cit. 2020-12-22]. Dostupné online.
7. ↑  Melk In: JEEP, John M. Jeep. *Medieval Germany: An Encyclopedia*. Abingdon : Routledge, 2001. ISBN 0824076443,  9780824076443. S. 517.
8. 1 2  Z MERSEBURKU, Dětmar. *Kronika*. Praha : Argo, 2008. ISBN 978-80-257-0088-4.

Iné projekty
------------

Commons
* Spolupracuj na Commons Commons ponúka multimediálne súbory na tému **Leopold I. (Rakúsko, Babenberg)**

Externé odkazy
--------------

* Od Východnej marky po Rakúske vojvodstvo – Avari, Maďari a Babenbergovci (na Historyweb.sk)

Zdroj
-----

*Tento článok je čiastočný alebo úplný preklad článku Leopold I. Babenberský na českej Wikipédii.*

Autoritné údaje: * GND: 136648258
* VIAF: 80957197